TEST: Ecovacs Deebot X12 Omni Cyclone

Robotstøvsugere i den dyre ende af markedet er efterhånden blevet så gode, at de fleste kan klare den daglige rengøring uden de store problemer. Derfor handler det ikke længere kun om sugestyrke eller hvor mange sensorer producenten har fået plads til. Det handler mindst lige så meget om, hvor lidt man selv skal tænke over rengøringen. Kommer robotten helt ud til kanterne? Bliver den hængende de samme steder? Er appen til at finde ud af? Og kan man stole på, at den passer sig selv uge efter uge?

Det er også de spørgsmål, der afgør, om en robotstøvsuger til næsten 9.000 kroner er pengene værd. Deebot X12 kommer med en lang liste af funktioner og en dockingstation, som Ecovacs kalder Omni Cyclone. Papiret ser imponerende ud, men i praksis er billedet mere nuanceret. Der er flere gode idéer, og nogle af dem håber jeg faktisk, konkurrenterne kopierer. Samtidig er der områder, hvor Deebot X12 ganske enkelt ikke lever op til det niveau, som Roborock og Dreame har sat de seneste år.

Designet på Deebot X12 er, som robotter er flest – hvilket betyder en anelse kedeligt, men stadig velfungerende. Den skiller sig dog ud ved at man kan se “cyklonen” i midten af basen – om man så behøver den detalje eller ej skal jeg være usagt – for mig gør det hverken fra eller til, for at være ærlig. Til gengæld er det virkelig praktisk, at man ikke skal bruge poser, men blot kan tømme beholderen ud i skraldespanden – lidt som du måske kender det fra andre poseløse håndstøvsugere.

“Cyklonen” er en tydelig del af designet – og det er smart at man ikke skal bruge poser.

Efter et par uger er robotten en anelse beskidt – noget jeg personligt altid glemmer at tørre af. Men det er en god ide for sensorernes skyld.

Rengøringen er god – men efterlader lidt arbejde til dig

På almindelige gulve gør Deebot X12 et godt stykke arbejde. Støv, krummer og hverdagens snavs bliver samlet op uden problemer, og den systematiske måde, den bevæger sig rundt på, giver indtryk af, at den har styr på hjemmets indretning. Kortlægningen fungerer hurtigt, og allerede efter de første ture ved robotten udmærket, hvor den skal hen.

Det er først, når man begynder at kigge lidt nærmere efter, at forskellene til de bedste konkurrenter bliver tydelige. Deebot X12 er nemlig ikke specielt god til at komme helt ud i hjørnerne eller langs panelerne. Det gælder både, når den støvsuger, og når den vasker gulv. Der ligger ganske enkelt lidt mere tilbage i kanterne, end jeg er vant til fra andre topmodeller.

Det betyder ikke, at gulvene ser beskidte ud, eller at robotten gør et dårligt stykke arbejde. Men når man betaler næsten 9.000 kroner, forventer man også, at den klarer de detaljer, som ellers får én til at finde den almindelige støvsuger frem. Her halter Deebot X12 en smule.

Gulvvasken følger samme mønster. Til almindelig vedligeholdelse fungerer den fint, og den klarer lette fodspor og støv uden problemer. Men hvis man sammenligner direkte med de bedste modeller fra Roborock eller Dreame, oplever jeg stadig, at de kommer en smule tættere på kanterne og efterlader et mere ensartet resultat.

Tæpper klares fornuftigt – men Roborock er stadig kongen

Robotten registrerer hurtigt tæpper og øger automatisk sugestyrken. Det fungerer præcis, som det skal, og man er aldrig i tvivl om, at den har opdaget underlaget.

Resultatet er dog ikke helt lige så overbevisende. Jeg bruger et hårdt gulvtæppe i entréen som en slags fast prøve for alle robotstøvsugere, fordi det afslører forskellene overraskende tydeligt. Deebot X12 får det meste med, men når rengøringen er færdig, ligger der stadig lidt mere tilbage, end jeg ser med Roborocks bedste modeller. Forskellen er ikke enorm, men den er stor nok til, at jeg bemærker den hver gang.

Det er værd at have med i overvejelserne, hvis man har mange tæpper eller bare forventer, at en premiumrobot leverer markedets bedste rengøring overalt.

Navigationen fungerer – indtil den ikke gør

Selve navigationen har jeg meget lidt at udsætte på. Robotten kører roligt rundt, undgår møbler uden at banke ind i dem og virker generelt sikker i sine bevægelser. Det er efterhånden noget, man forventer i denne prisklasse, men det er stadig rart, når det bare fungerer.

Til gengæld har jeg oplevet det samme problem flere gange. Dørtrinnet ind til badeværelset er det eneste rigtigt høje i lejligheden, og Deebot X12 har gentagne gange sat sig fast netop dér. Andre robotter har også haft problemer første gang, men de fleste finder efterfølgende en bedre vinkel eller undgår situationen.

Det gør Deebot X12 ikke. Den bliver ved med at forsøge præcis det samme og ender med at sidde fast igen. Det virker, som om den ikke lærer af sine tidligere forsøg, og det betyder, at man oftere end forventet må hjælpe den videre. Det er ikke et kæmpe problem, men det bryder lidt med idéen om en robot, der skal passe sig selv.

En af de bedste idéer gemmer sig i appen

Robotstøvsugere bliver stadig mere avancerede, og det samme gør appsene. Desværre betyder det ofte, at de bliver fyldt med menuer, undermenuer og funktioner, som de færreste nogensinde får brug for.

Deebot X12 lider også lidt under det. Der er mange muligheder, og brugerfladen kan virke rodet, når man første gang åbner appen. Oversættelsen er heller ikke helt skarp alle steder. Flere tekster virker direkte maskinoversatte, og nogle forklaringer er så kringlet formuleret, at de næsten er umulige at forstå. På et tidspunkt blev jeg mødt af en tekst om, at robotten “rengør langs den længere side for at reducere friktion over gulvspring”. Hvad det helt konkret betyder, fandt jeg aldrig ud af.

Til gengæld har Ecovacs gjort noget, som jeg oprigtigt håber, flere producenter tager ved lære af. Med et enkelt tryk kan appen skifte til en forenklet tilstand med større knapper, færre funktioner og en langt mere overskuelig brugerflade.

Det lyder måske som en lille ting, men det er faktisk en rigtig god idé. Jeg ville uden tøven aktivere den, hvis robotten skulle installeres hos mine forældre eller andre, der bare ønsker en robotstøvsuger, som passer sig selv uden et hav af tekniske indstillinger.

Dockingstationen gør sit arbejde uden at imponere

Omni Cyclone-dockingstationen er en vigtig del af pakken. Den tømmer støvbeholderen, vasker mopperne og tørrer dem bagefter, så robotten er klar til næste tur.

Den største forskel i daglig brug er faktisk, at tørringen af mopperne foregår mere stille end hos flere af konkurrenterne. Har man robotten stående i et bryggers, betyder det måske ikke så meget, men står den tæt på stue eller køkken, er det en detalje, man hurtigt lærer at sætte pris på.

Ellers føles stationen ikke markant anderledes end de bedste alternativer på markedet. Tværtimod har jeg oplevet en lidt mærkelig fejl flere gange. Stationen påstår indimellem, at der mangler rengøringsmiddel, selv om begge beholdere er fyldte. Først når de tages ud og sættes ind igen, registrerer systemet dem korrekt. Det er ikke noget stort problem, men det virker unødvendigt på en model i denne prisklasse.

Batteriet skuffer

Noget af det, der overraskede mig mest under testen, var batteriet. Jeg kører normalt alle robotstøvsugere med høj sugestyrke, og det har de fleste premium-modeller rigeligt med kræfter til på mine ca. 90 m2. Det har Deebot X12 ikke helt. Efter en almindelig rengøring er batteriet ofte nede på ganske få procent. Robotten forsøger ganske vist at udnytte pauserne fornuftigt ved at oplade, mens den vasker mopper og tømmer støvbeholder, men selv det er ikke nok til at give samme overskud som de nærmeste konkurrenter. Har man en større bolig, kan det derfor betyde flere pauser undervejs eller længere samlet rengøringstid.

Deebot X12 er på ingen måde en dårlig robotstøvsuger. Tværtimod leverer den en stabil rengøring, navigerer sikkert og introducerer en af de mest brugervenlige idéer, jeg har set i en robotstøvsuger-app længe. Den mere støjsvage tørring af mopperne er også en detalje, som gør en reel forskel i hverdagen.

Problemet er bare, at den befinder sig i en prisklasse, hvor den bliver sammenlignet med markedets absolut bedste modeller. Her kommer den ikke helt til målstregen. Rengøringen langs kanterne kunne være bedre, tæpper klares ikke helt så effektivt som hos Roborock (Saros 20 Sonic er betydeligt bedre), batteriet holder kortere end forventet, og den tilbagevendende tendens til at sidde fast det samme sted trækker oplevelsen ned. Deebot X12 er derfor et fornuftigt premiumvalg, men lige nu ville jeg stadig kigge en ekstra gang mod de stærkeste modeller fra Roborock og Dreame, hvis budgettet ligger omkring de 9.000 kroner.

Du kan læse mere om Ecovacs Deebot X12 Omni Cyclone her.