TEST: Roborock Qrevo Edge – Solid mellemklasse med små skønhedsfejl

Roborock er kendt for at dominere markedet for robotstøvsugere, og Qrevo-serien er deres bud på en mere prisvenlig platform, der stadig tilbyder de populære roterende mopper og en avanceret tømmestation. Roborock Qrevo Edge forsøger at lukke hullet op til den ekstremt dyre S-serie, men lad os være ærlige fra start: Qrevo Edge er ikke en topmodel, og det mærkes på flere punkter, når man går den efter i sømmene.

Design og Hardware: Nye takter under kølerhjelmen

En af de store nyheder ved Qrevo Edge, som også fremhæves af eksperter som Vacuum Wars, er det opdaterede børstesystem. Den er udstyret med “DuoDivide”-børster, som er to korte gummiruller, der skal modvirke, at hår filtrer sig sammen. Det fungerer faktisk ret godt i praksis, men selve chassiset føles en smule mere plastagtigt end de helt dyre modeller.

En anden væsentlig opdatering er evnen til at løfte sig selv over dørtrin på op til 4 cm takket være et nyt “chassis-lift” system. Det er en kæmpe fordel i ældre lejligheder, men det ændrer ikke på, at sugekraften føles begrænset i visse scenarier.

Sugestyrke: God til parket, svær ved tæpper

På papiret ser sugestyrken (opgivet til 18.500 Pa) ekstremt fornuftig ud, men i den virkelige verden er oplevelsen “rimelig uden at være prangende”. På de hårde gulve – som der er flest af på Vesterbro – klarer den sig fint og får det meste med. Problemet opstår, så snart den rammer et gulvtæppe.

Her kommer den hurtigt til kort. Selv når vi tvinger den op på maksimal sugestyrke, tager den ikke fat i dybden. Hvis dit hjem er fyldt med tykke gulvtæpper, er dette ikke maskinen, der skal redde din dag. Det stemmer overens med laboratorietests, der påpeger, at trods de høje tal på æsken, omsættes kraften ikke til markedsledende opsamling, når skidtet sidder begravet i tæppefibre. Den mangler simpelthen det “vacuum-seal”, som topmodellerne har.

Gulvvask: God til vedligehold, men mangler IQ

Gulvvasken er baseret på to roterende mopper, der trykkes mod gulvet. Det er en god løsning til den daglige vedligeholdelse, hvor man bare skal have fjernet det lette støvlag og give gulvene en frisk glans. Den har endda en mekanisk arm, der kan skubbe den ene moppe helt ud til kanten af fodpanelerne, hvilket er en lækker detalje.

Problemet opstår dog ved deciderede pletter. Her skuffer teknologien en smule: Maskinen er nemlig ikke god nok til at genkende pletter automatisk via sit kamera. Det burde ellers være muligt for en robot i denne prisklasse at spotte en indtørret klat kaffe eller en mudret hundepote, stoppe op og give området en ekstra omgang med mere vand og langsommere kørsel. Som det er nu, kører den bare ufortrødent henover, og man ender tit med selv at skulle tage den manuelle moppe frem bagefter.

Navigation og batteri

Roborock Qrevo Edge navigerer med LiDAR og et Reactive AI-kamera, og den undgår forhindringer – som f.eks. glemte sko, legetøj eller løse ledninger – nogenlunde. Den har dog en tendens til at sætte sig fast i ledninger – vi har ledninger under sofaen, som den stort set har siddet fast i hver gang den har kørt. Det er ikke sket med moderne robotstøvsugere i flere år, så det er et problem. Oftest sker der det, at en af moppepuderne falder af fordi den sidder fast i

Batteritiden er decideret glimrende. På vores test-lejlighed på 90 m2 er der batteri til langt mere, end der overhovedet er brug for. Selv efter en fuld støvsugning og vask er der masser af procenter tilbage, så den vil snildt kunne håndtere huse på op mod 150-200 m2 uden at skulle genoplade undervejs – alt efter, naturligvis, hvilken setting den er sat på – ved fuld knald på sugestyrken kan det være den lige skal toppe op en enkelt gang i et større hjem. Men det er i hvert fald en batterilevetid der er godkendt.

Støj, vedligeholdelse og de små beholdere

Støjniveauet under selve støvsugningen er acceptabelt – den summer afsted, og larmer ikke mere end de fleste andre moderne robotter. Det er dog en anden sag, når den kommer tilbage til stationen. Tømning af støvbeholderen lyder som en jetmotor i 15 sekunder, men det største irritationsmoment er moppetørringen. Den kører i flere timer og udsender en vedvarende susen, som kan være træls, hvis robotten står i et opholdsrum.

Man kan slå tørringen fra i appen, men det er en decideret dårlig idé. Hvis mopperne ikke får lov at tørre ordentligt igennem med varme, ender man lynhurtigt med en sur og rigtig træls lugt af våd (og let rådden) hund i hele lejligheden.

En anden praktisk anke er vandbeholdernes størrelse. Selve stationen ser stor ud, men de interne tanke til rent og beskidt vand er i den mindste ende. På vores 90 m2 kunne den maksimalt klare to fulde vaske på en opfyldning. Det betyder, at det manuelle arbejde med at skifte vand bliver en rutine, man skal igennem lidt for tit, hvilket underminerer følelsen af en fuldautomatisk løsning.

Konklusion

Roborock Qrevo Edge er en solid arbejdshest, der rammer mange gode takter, men den mangler den sidste “finish” for at kunne kalde sig en ægte topmodel. Den er perfekt til den moderne lejlighed med mange hårde gulve og mange forhindringer, hvor navigation og batteritid vægtes højt. Men leder du efter den ultimative rengøring af tæpper eller en robot, der selv forstår, hvornår gulvet er ekstra beskidt, skal du nok kigge mod de dyrere modeller.