TEST: Dreame Aqua10 Ultra Roller

Dreame har de seneste år markeret sig som en af de mest aktive producenter på markedet for robotstøvsugere i premiumklassen, og Aqua10 Ultra Roller placerer sig tydeligt som et flagskib i sortimentet – et af flere, dog, for Dreame har et nærmest uoverskueligt line-up af støvsugere. Aqua10 Ultra Rollerer en robot, der kombinerer traditionel støvsugning med en mere avanceret form for gulvvask, hvor Dreame benytter et rullesystem frem for de klassiske vibrerende moppepuder. Sammen med høj sugestyrke, automatisk tømning, vask og tørring af moppen samt avanceret navigation er ambitionen klar: det her skal være en robot, der kan klare langt det meste selv. I praksis lever den i høj grad op til den ambition, men der er også områder, hvor oplevelsen ikke helt matcher den tekniske prislap.

Design og byggekvalitet

Dreame Aqua10 Ultra Roller følger den designlinje, vi kender fra Dreames øvrige topmodeller. Selve robotten er rund, relativt lav og udført i en mat finish, der ikke tiltrækker alt for mange fingeraftryk. Højden er lav nok til, at den kan komme ind under de fleste sofaer og skabe, og sensorerne er diskret integreret i front og top. På toppen sidder den efterhånden velkendte LiDAR-enhed, som bruges til navigation og kortlægning, og den stikker ikke mere op, end man må forvente i denne type robot. I hvert fald klarede den fint at køre under min relativt lave sofa.

Ringen lyser op når robotten arbejder eller “vil noget” – og hjælper i øvrigt med at lokalisere den under sofaen hvis den er stoppet.

Dockingstationen er til gengæld stor og dominerende, men det er næsten uundgåeligt, når den skal rumme både støvpose, rentvandsbeholder, snavsvandsbeholder samt systemer til vask og tørring af moppe-rullen, og den er i det mindste ikke på størrelse med den forrige Dreame jeg testede, Matrix 10 Ultra, med dens enorme skyskraber af et tårn.

Dreame Aqua10 Roller har hjemme her – og det er et nogenlunde fornuftigt hjem både hvad angår størrelse og design

Finishen matcher robotten, og samlet set fremstår både robot og station som solide og velbyggede produkter. Der er ingen løse paneler eller billige plastdele, og det er tydeligt, at Dreame har prioriteret en robust konstruktion, der skal kunne holde til daglig brug over mange år.

Opsætning og første indtryk

Opsætningen foregår via Dreames app, som findes til både iOS og Android. Selve processen er ukompliceret. Robotten tændes, forbindes til Wi-Fi ved at den scanner en QR kode via dens indbyggede kamera, og herefter guider appen trin for trin gennem de nødvendige indstillinger. Det tager kun få minutter at komme i gang, og robotten er hurtigt klar til at foretage sin første kortlægning af hjemmet.

Kortlægningen er hurtig og præcis. Aqua10 Ultra Roller bevæger sig systematisk rundt og opbygger et detaljeret kort over rummene, som efterfølgende kan redigeres i appen. Her kan man opdele eller sammenlægge rum, navngive dem og angive no-go-zoner eller områder, hvor robotten ikke må moppe på grund af gulvtæpper eller andet. Det fungerer generelt godt.

Det er også her, man første gang for alvor møder appens svagheder. Funktionerne er mange, men de er ikke altid placeret logisk, og nogle menupunkter kræver unødvendigt mange tryk for at blive fundet. Oversættelsen til dansk er desuden ujævn, og flere formuleringer virker som direkte maskinoversættelser, der ikke helt rammer naturligt sprog. Det påvirker ikke funktionaliteten, men det giver et mindre poleret indtryk.

Softwareoplevelsen er altså ikke helt så gennemarbejdet, som man kunne ønske sig når man har betalt næsten 10.000 kr. for en støvsuger. Designet af appen bærer præg af meget små knapper og masser af menuer og undermenuer. Der er ikke meget af Apples “glassUI” eller Googles Material Design over det her – nærmest tværtimod. Det hele ser en smule gammeldags ud. Jeg kunne virkelig godt tænke mig, at app udviklere ville tage hints fra det miljø de bygger til, så en app som Dreames var lettere at overskue og gå til.

Navigation og forhindringer

Dreame Aqua10 Ultra Roller benytter en kombination af LiDAR-navigation og kamera-baseret forhindringsgenkendelse. I praksis betyder det, at robotten både kan orientere sig præcist i rummet og samtidig identificere genstande på gulvet. Det fungerer generelt rigtig fint. Robotten undgår sko, ledninger og mindre genstande, og den kører sjældent – jeg har kun set det en enkelt gang – ind i møbler. Den ene gang var fordi den på mystisk vis havde fået sig forvildet ind i stoleskoven under spisebordet – den endte simpelthen med at flytte en stol for at komme ud.

Navigationen er effektiv og systematisk. Aqua10 Ultra Roller kører i lige baner og dækker rummene uden unødige gentagelser. Den har ingen problemer med at finde tilbage til dockingstationen, og den genoptager rengøringen korrekt, hvis batteriet løber tør midt i en opgave.

Der er dog stadig situationer, hvor den kan blive lidt forsigtig, især i rum med mange små genstande. Her kan den vælge at køre udenom områder, hvor den egentlig godt kunne have gjort rent. Det er en afvejning mellem sikkerhed og grundighed, og Dreame har tydeligvis prioriteret at undgå sammenstød frem for at presse sig frem overalt. (undtagen, åbenbart, imellem spisebordsstole.)

Støvsugning og sugestyrke

Sugestyrken er en af Aqua10 Ultra Rollers stærkeste sider. Med en maksimal sugestyrke på op til 10.000 Pa er der rigeligt med kraft til at opsamle støv, krummer, dyrehår og andet snavs fra både hårde gulve og tæpper. I praksis betyder det, at robotten klarer daglig rengøring uden problemer, og sådan burde det også være i hjem med tæpper eller husdyr. Jeg har ikke så meget af nogen af delene, men krummer og generelt snavs tager den uden problemer.

På hårde gulve efterlader Aqua10 Ultra Roller et rent og ensartet resultat, formentlig på grund af rullen. De små spor der ellers kan være efter andre typer robotstøvsugere er ingen steder at finde. På tæpper formår den at trække overraskende meget snavs op, især når den automatiske tæppegenkendelse aktiverer en højere sugestyrke. Man kan manuelt justere sugestyrken i appen, men i de fleste tilfælde fungerer de automatiske indstillinger fint.

Støjniveauet er samtidig bemærkelsesværdigt lavt. Selv ved relativt høj sugestyrke er lyden afdæmpet og mere en jævn susen end en generende støj. Det gør det muligt at lade robotten køre, mens man er hjemme, uden at det bliver sådan for alvor forstyrrende – undtagen altså, når den kommer ind på et tæppe, hvor den skruer helt op for sugestyrken, hvilket øger larmen betragteligt. Heller ikke her er Aqua10 Ultra Roller værre end de fleste af konkurrenterne.

Gulvvask med rullesystem

Det, der for alvor adskiller Dreame Aqua10 Ultra Roller fra mange konkurrenter, er moppe-systemet. I stedet for flade moppepuder anvender robotten en roterende rulle, som konstant tilføres rent vand og samtidig skrabes ren for snavset vand. Det giver en mere ensartet og effektiv gulvvask, især på hårde gulve som fliser, vinyl og træ.

Resultatet er gennemgående godt. Let snavs, fodspor og indtørrede pletter fjernes effektivt, og gulvet efterlades uden synlige striber. Robotten kan samtidig hæve rullen automatisk, når den kører op på tæpper, så de ikke bliver våde. Det fungerer pålideligt og kræver ingen manuel indgriben.

Efter endt rengøring vender Aqua10 Ultra Roller tilbage til dockingstationen, hvor rullen vaskes og tørres automatisk. Tørrefunktionen er relativt stille sammenlignet med mange andre modeller, hvilket er en klar fordel, hvis stationen står i et opholdsrum. Det er ikke lydløst, men støjniveauet er lavt nok til, at det sjældent opleves som generende.

Dockingstation og automatisering

Dockingstationen er hjertet i systemet. Her tømmes støvbeholderen automatisk i en støvpose, som kan rumme mange ugers snavs, afhængigt af hvor ofte robotten kører. Samtidig håndterer stationen vand til gulvvasken via separate beholdere til rent og snavset vand. Her er der dog ikke helt så meget plads som jeg har oplevet på andre støvsugere i klassen, og det er sjældent robotten klarer mere end to runder på mine 90 m2 før der skal skiftes vand. Det er lige i underkanten, men processen i sig selv er ekstremt let, og det gode ved den lavere kapacitet er også, at de to bøtter med vand er mindre og lette at slæbe rundt.

Det gør samtidig den daglige brug meget nem. I praksis skal man blot sørge for at fylde rent vand på og tømme snavsvandsbeholderen med jævne mellemrum. Alt andet klarer systemet selv. Det er en af de store fordele ved robotter i denne klasse, og Dreame har implementeret det på en gennemført måde. I testperioden har jeg ikke tømt støvsuger posen overhovedet og den har støvsuget 4 gange om ugen i en måned. Jeg har til gengæld skullet hælde beskidt vand ud og fylde rent på efter hver anden vask ca. Men heldigvis behøver man jo ikke vaske gulv hver gang man støvsuger, så man kan fint forlade huset i et par uger og stadig komme hjem til et rent hjem. Batteriet er på 6.400 mAh, hvilket giver rigelig driftstid til større boliger, og eftersom den selv håndterer opladning er det sådan set lidt ligegyldigt, for skulle den mangle strøm kører den bare hjem og lader op.

App og smart home-integration

Dreames app rummer mange funktioner, men designet fremstår rodet. Menuerne er tætpakkede, og det kan tage tid at finde bestemte indstillinger. Som nævnt er oversættelserne til dansk heller ikke altid overbevisende, og nogle betegnelser virker uklare eller direkte misvisende.

En mere markant begrænsning er manglen på reel Matter-understøttelse. Selvom produktet markedsføres som moderne og fremtidssikret, kan Aqua10 Ultra Roller ikke integreres direkte i Apple Home eller Google Home via Matter. Det betyder, at man er bundet til Dreames egen app, og at stemmestyring og automatisering via de store smart home-platforme er stærkt begrænset eller helt fraværende. For mange vil det være en væsentlig ulempe, især i et hjem, hvor resten af smart home-udstyret allerede er samlet i ét økosystem.

Samlet indtryk

Dreame Aqua10 Ultra Roller er en teknisk imponerende robotstøvsuger, der leverer et højt rengøringsniveau, lavt støjniveau og en høj grad af automatisering. Rullesystemet til gulvvask fungerer effektivt, og sugestyrken er mere end tilstrækkelig til de fleste hjem. Samtidig er opsætningen nem, og den daglige brug kræver minimal indsats.

Til gengæld trækker app-oplevelsen og manglen på ægte smart home-integration ned. Designet i appen er rodet, og oversættelserne halter, hvilket giver et mindre gennemført indtryk. For brugere, der forventer fuld integration med Apple Home eller Google Home, vil det være en klar begrænsning.

Alt i alt er Aqua10 Ultra Roller et stærkt valg for dem, der prioriterer effektiv rengøring og automatisering højt, og som kan leve med at styre det hele via Dreames egen app. Det er en robot, der gør det meste rigtigt i praksis, men som stadig har plads til forbedringer på software-siden, hvis den skal være helt i top.

Du kan læse mere om Dreame Aqua10 Ultra Roller her.