TEST: Dreame Matrix10 Ultra

Jeg har testet mange robotstøvsugere gennem tiden, men Dreame Matrix10 Ultra tager prisen som den måske mest avancerede robot (i skarp konkurrence med Roborock Saros Z70), jeg endnu har haft i huset. Ikke kun på grund af funktioner og teknologi, men simpelthen på grund af størrelsen. Basestationen er enorm – normalt står robotstøvsugeren i mit hjem bag en stol i soveværelset, men faktisk er denne så høj at den stikker op. Så du skal altså have god plads til basestationen hvis du vil have Dreame Matrix10 Ultra som din nye bedste rengørings-ven.

En basestation på steroider

Dreame Matrix10 Ultra er bygget omkring et koncept, der går langt ud over det, vi kender fra traditionelle robotstøvsugere. Den store basestation rummer både vandtank, affaldsbeholder, moppevask, tørring og – her kommer det nye – udskiftelige mopper. Idéen er, at den skal kunne håndtere alt selv – fra start til slut – uden at du behøver at gøre noget. I praksis fungerer det imponerende godt, men den fysiske størrelse er næsten komisk. Den fylder som et mindre køkkenskab, og den passer ikke naturligt ind i et almindeligt hjem. Men har du pladsen er får du også det mest avancerede stykke robotstøvsuger jeg endnu har set.

Design og byggekvalitet

Dreame Matrix10 Ultra ligner meget det, vi kender fra Dreame og andre producenter. Rund, lav og med LiDAR-tårn på toppen. Designet er egentlig fint, men ikke nyskabende, i hvert fald ikke hvis man kigger på robotten isoleret set. (Basen er som nævnt lidt noget andet end de fleste).

Lille og diskret… Er den slet, slet ikke. Det er en skyskraber af en basestation med hele 6 forskellige mopper

Robotten skubber faktisk til gardinet for at støvsuge under det når du har angivet hvor der er gardiner

Et af de mest interessante koncepter på Dreame Matrix10 Ultra er de udskiftelige mopper, der skal tilpasses forskellige opgaver: én til almindelig rengøring, én til grundig vask og én til eksempelvis kæledyrslugt. Det lyder genialt på papiret, men i praksis kan jeg ærligt talt ikke mærke den store forskel. Jeg har ingen dyr i hjemmet, så “pet odor”-funktionen kunne jeg ikke teste, men på almindelige trægulve gør robotten et solidt stykke arbejde. Den vasker fint og efterlader ingen striber, men jeg er i tvivl om, hvor meget bedre det reelt er end den model, jeg plejer at bruge. Det ser dog ret sjovt ud, når robotten skal bytte moppepuder, for den kører væk fra basen og så kan man se mopperne køre rundt i stationen. Det ligner lidt et tivoli, men når de rigtige mopper ligger klar tøffer robotten pænt tilbage på pladen og samler dem op. Det hele er en ret vild forestilling.

Stærk sugestyrke og effektiv støvsugning

Når det kommer til selve støvsugningen, leverer Dreame Matrix10 Ultra varen. Sugestyrken er kraftig, og i min lille test med ristede løg og havregryn var der intet tilbage på gulvet. Robotten navigerer effektivt rundt om møbler og klarer selv vanskelige hjørner overraskende præcist. Det er svært at forestille sig en situation, hvor den ikke kan håndtere almindelig snavs.

Moppefunktionen er effektiv

Vaskefunktionen er uden tvivl blandt de bedste, jeg har prøvet. Robotten kører systematisk, og mopperne bevæger sig hurtigt og med konstant tryk mod gulvet. Selv ketchup forsvinder uden problemer, og robotten tager pænt ketchuppen med retur til basen hvor den vasker mopperne og returnerer for at færdiggøre opgaven. (spildevandet bliver i øvrigt pænt ulækkert – men det er en sidenote…) Resultatet er pænt og ensartet, men igen – forskellen fra de bedste konkurrenter – og andre Dreame støvsugere – er ikke dramatisk.

Vedligeholdelse og daglig brug

Et af de store salgsargumenter er, at Dreame Matrix10 Ultra passer sig selv. Og det gør den faktisk. Den vasker sine egne mopper, tømmer støvbeholderen og fylder selv vand på fra tanken. Du skal dog være opmærksom på, at selve stationen kræver vedligeholdelse. Den skal gøres ren jævnligt, og de mange mopper, filtre og beholdere betyder, at man skal bruge tid på at holde systemet kørende. Den vasker godt nok selv mopperne som efterfølgende tørres – men du slipper ikke for at skifte dem med mellemrum. Hvis du vælger at gulvet skal vaskes med relativt meget vand – det kan du selv indstille – skal du også regne med, at vandet skal skiftes ganske ofte. På mine 90 m2 klarer robotten reelt kun ca. 1,5 gulvvask før den vil have nyt vand. Sætter jeg vandmængden til middel klarer den 3 vaske, hvilket er rimeligt.

Lyd og intelligens

Støjniveauet under støvsugning er faktisk lavere end forventet – især i forhold til dens kraft. Tørring er dog ret støjende og varer som standard 4 timer. Det vil sige at min placering af støvsugeren i soveværelset – som reelt er det eneste sted den kan være – giver det problem at den ikke må støvsuge senere end kl. 16. Man kan dog manuelt slå tørringen fra, men det er der vist ikke rigtigt nogen der har interesse i, for risikoen er, at mopperne begynder at lugte.

Den indbyggede navigation og kortlægning fungerer godt, og appen giver dig detaljerede muligheder for at justere zoner, vælge moppefunktioner og planlægge ruter. Det hele føles poleret og pålideligt.

Er den pengene værd?

Dreame Matrix10 Ultra er en maskine i særklasse – men også en maskine for de få. Den koster dyrt, fylder meget og tilbyder funktioner, som de fleste nok ikke reelt har brug for. Den vil tiltale dem, der elsker teknik og automatisering, og som har plads til den massive basestation. Men for almindelige brugere vil en mindre og billigere model sandsynligvis levere næsten samme resultat.

En maskine, der imponerer – og intimiderer

Der er ingen tvivl om, at imponerer teknisk. Den kombinerer styrke, præcision og selvstændighed på et niveau, der grænser til det futuristiske. Samtidig er den så stor, kompleks og ambitiøs, at den næsten intimiderer. Den er symbolet på, hvor langt robotstøvsugere er kommet – og hvor tæt vi er på, at de helt overtager husholdningen.

Men for mig bliver Dreame Matrix10 Ultra stående som et bevis på, at mere ikke altid er bedre. Den gør alt, man kan bede om – og lidt til – men den kræver så meget plads og investering, at den mest af alt føles som et eksperiment for entusiaster. Og jeg er ikke sikker på, at jeg får ret meget ekstra ud af de mange moppepuder, for de andre støvsugere jeg har testet leverer stort set samme rengøringsstand som denne – men indrømmet; det ser vildt ud når tivoliet i den store basestation kører!

Du kan læse mere om Dreame Matrix10 Ultra hos Dreame her.