TEST: Roborock Saros Z70

Roborock er en af de allerstørste producenter af robotstøvsugere (og snart også plæneklippere) og deres Saros Z70 er måske en af de mest interessante nye robotstøvsugere på markedet. Vi så den første gang på CES i Las Vegas i starten af året, og efter nogle måneders brug i mit hjem står et par ting klart: Robotarmen der var den helt store nyhed er reelt mest en gimmick uden betydning i hverdagen – men selve Saros Z70 er faktisk en glimrende støvsuger/gulvvasker.

Roborock har efterhånden slået sit navn fast som en af de største producenter af robotstøvsugere – faktisk især i de nordiske lande, hvor de sidder med den største markedsandel. Med Saros Z70 forsøger de at ryste posen lidt og lave noget, vi ikke har set før – Ikke bare endnu en robot, der kan støvsuge og vaske, men en maskine der lover at kunne interagere med omgivelserne på en helt ny måde. Det sker i form af den markante robotarm, som er det store salgsargument. Spørgsmålet er bare, om armen reelt gør en forskel i hverdagen, eller om den mest af alt er en dyr gimmick?

Design og første indtryk

Ved første blik ligner Roborock Saros S70 meget de øvrige modeller i serien. Den er rund, relativt lav i højden og udstyret med den karakteristiske LiDAR-top, som de fleste Roborock-modeller har brugt i årevis. Finishen virker solid, og materialerne føles robuste nok til at klare daglig brug uden at virke skrøbelige. Man fornemmer tydeligt, at der er tale om et premium-produkt.

Det mest iøjnefaldende element er naturligvis robotarmen. Den er placeret på toppen af enheden og kan folde sig ud, når den skal bruges. Armen giver robotten et mere futuristisk udtryk, men også et lettere kompliceret design, der ikke falder helt naturligt ind i et hjem, som de mere diskrete modeller gør. Selve ladestationen er en stor dockingstation med automatisk tømning af støv og påfyldning af vand, hvilket efterhånden er standard i den prisklasse.

Ved siden af støvsugeren har jeg sat den spand, den så kan smide ting den finder i.

Førstehåndsindtrykket er derfor et produkt, der tydeligvis vil skille sig ud. Men allerede her melder spørgsmålet sig: er armen et reelt værktøj eller blot en visuel gimmick, der får prisen til at stige?

Opsætning og app-oplevelse

Opsætningen af Saros Z70 er forbavsende let. Roborock-appen guider hurtigt igennem processen, og robotten finder hurtigt rundt i hjemmet og opretter et detaljeret kort. Det kræver meget lidt indsats fra brugerens side, og den første kørsel resulterer i et kort, som allerede er godt nok til at kunne begynde at redigere rum, tilføje zoner eller lave virtuelle vægge.

Appen er generelt velfungerende, men den er ikke uden problemer. Oversættelsen til dansk virker kluntet flere steder. Ord og sætninger hænger ikke altid sammen, og man får følelsen af, at Roborock ikke helt har prioriteret den sproglige oplevelse på det danske marked. At robotten ikke selv taler dansk, når nu appen gør det, er også et underligt valg. For mange vil det være ligegyldigt, men det skaber en lidt rodet oplevelse, hvor man hele tiden mindes om, at produktet ikke er fuldt tilpasset det danske marked. Grafikken er stadig lidt ufærdig, og nogle ting – som opsætning af kort, for eksempel – kan godt være en lidt “gnidret” oplevelse, fordi det er lidt svært at sidde og flytte rundt på mini-felter på telefonens skærm og ramme præcist. Det er set mere elegant andre steder.

“Programmering stilstand”? Oversættelsen lader en del tilbage at ønske

Når robotten først er sat op, er betjeningen dog forbilledlig enkel. Navigationen kan følges i realtid og robotten kan fjernstyres, skulle man have brug for det. Samtidig er det muligt at oprette avancerede rutiner, hvor robotten rengør bestemte områder på bestemte tidspunkter. Alt sammen standard funktioner på en robotstøvsuger i dag, men alt er der, og det virker.

Navigation og intelligens

Roborock er kendt for god navigation, og Saros Z70 lever som udgangspunkt op til det. Robotten skaber et præcist kort, og den bevæger sig effektivt rundt uden at spilde tid. Den forstår generelt at undgå forhindringer og klarer sig godt i hjem med mange møbler.

Der har dog været udfordringer. Efter en opdatering begyndte robotten at opføre sig mindre intelligent. Den stødte ind i møbler, som den ellers havde undgået uden problemer. Det er svært at sige, om det er en fejl i software eller blot et uheldigt tilfælde, men det peger på, at stabiliteten kan variere fra version til version. For en robot i denne prisklasse er det lidt bekymrende, at opdateringer kan få den til at føles “dummere” end tidligere. Der er dog efterfølgende rettet op på det igen – om der er kommet en ny opdatering jeg ikke har opdaget eller robotten bare selv har “AI’et” sig ud af problemerne er svært at sige. Men nu banker den i det mindste ikke længere ind i ting.

I daglig brug gør Saros Z70 altså generelt, hvad man forventer. Den klarer navigationen rimeligt elegant, og selvom den ikke altid virker så “klog” som lovet, når det kommer til at identificere små forhindringer, er den stadig på niveau med de bedste i klassen.

Robotarmen – gimmick eller nytteværdi?

Robotarmen er uden tvivl Saros Z70’s største salgsargument, og den er samtidig det mest kontroversielle element. Ideen er, at robotten kan bruge armen til at flytte små genstande – for eksempel sokker – så rengøringen kan fortsætte uden afbrydelser. På papiret lyder det som en revolution, men i praksis føles det mere som en gimmick.

Armen er begrænset i, hvad den kan løfte. Den kan klare en sok eller et let stykke tøj, men ikke meget mere. Og selv når den fungerer, kræver det stadig, at man aktivt lader ting ligge fremme for at få gavn af den. For de fleste vil det være hurtigere og mere naturligt selv at samle sokken op, end at lade en robot bruge tid på det.

En sok kan lige gå an – men ikke meget mere

Det er svært at forestille sig mange situationer, hvor armen gør en reel forskel. Den viser dog, at Roborock eksperimenterer med fremtidens robotter. Med tiden kan teknologien udvikle sig til noget mere nyttigt, men i Saros Z70 er armen mere et teknologidemonstration end et værktøj, der berettiger den høje pris.

Sugestyrke og gulvvask

Som støvsuger er Saros Z70 effektiv. Den har kraftig sugestyrke og klarer både hårde gulve og tæpper uden problemer. På dagligdags snavs er den på niveau med de bedste i klassen, og kombinationen af støvsugning og gulvvask fungerer helt som det skal i alle henseender. Gulvet holdes rent – uden indblanding fra mig undtagen de gange hvor jeg skal tømme beskidt vand ud og genopfylde beholderen med det rene vand.

Støvsugeren kan løfte sig op og klare sig over dørtrin. Da jeg renoverede min lejlighed fik jeg dog fjernet de fleste, men der er et højt et tilbage til badeværelset. Den kommer over, bevares, men elegant er det virkelig ikke. Ofte lyder det nærmest som om den bare banker ind i trinnet 10 gange inden den finder ud af at komme over. Og hver gang føles det som den første – den lærer altså ikke rigtigt noget her, men skal prøve tre-fire gange før den finder ud af, at den skal køre lidt skævt på – ligesom alle de andre gange, den har gjort det. AI – ikke rigtigt…

Der har også været problemer med vandbeholderen. Jeg oplevede at den lækkede vand – der så endte nede i bunden af, og under, basen. Det er en alvorlig fejl, men til Roborocks forsvar blev beholderen hurtigt udskiftet uden problemer. Det tyder på, at kundeservicen fungerer, men det burde naturligvis ikke ske i første omgang på en robot der koster 14.000 kr.

Smart home og Matter-understøttelse

Et af de bedste elementer ved Saros Z70 er understøttelsen af Matter. Det gør det muligt at integrere robotten i et bredt udvalg af smarthjemssystemer uden komplicerede opsætninger. Man kan tilføje robotten direkte i økosystemer som Apple Home, Google Home eller andre Matter-kompatible løsninger.

Det betyder, at man kan styre Saros Z70 sammen med lys, låse og andre enheder på en elegant måde. Det er en funktion, som både gør robotten mere fremtidssikret og mere fleksibel. I en tid, hvor standarder i smarthjem stadig kan føles rodet, er Matter en klar fordel og en af de funktioner, der gør Saros Z70 tiltalende for teknologibevidste købere.

Pris og (manglende) værdi for pengene

Prisen er dog det store problem. Saros Z70 koster betydeligt mere end de øvrige Roborock-modeller. Den høje pris skyldes især robotarmen, men når armen føles mere som en gimmick end en reel funktion, står man tilbage med en robot, der er alt for dyr i forhold til, hvad den kan.

Man kan få stort set samme rengøringskvalitet og app-oplevelse i billigere modeller uden armen. Derfor skal man virkelig være villig til at betale ekstra for at få det nyeste og mest eksperimentelle, hvis Saros Z70 skal give mening. For de fleste vil det være svært at retfærdiggøre prisen.

Konklusion

Roborock Saros Z70 er på mange måder en imponerende robot. Den er let at sætte op, appen er rimelig velfungerende, Matter-integration er fremragende, og både støvsugning og gulvvask udføres effektivt. Men robotarmen, som er det store trækplaster, viser sig i praksis at være en gimmick. Den kan måske imponere i et showroom, men i hverdagen er dens nytteværdi meget begrænset.

Når prisen samtidig ligger højt netop på grund af armen, bliver det svært at anbefale Saros Z70 til almindelige brugere. Den fungerer som en glimrende robotstøvsuger, men det kan billigere modeller fra Roborock også. Derfor er Saros Z70 primært interessant for dem, der elsker at have det nyeste og mest avancerede udstyr, og som ikke har noget imod at betale ekstra for teknologi, der stadig føles lidt ufærdig.

For alle andre er der bedre køb at gøre i Roborocks egen portefølje, hvor man får næsten samme funktionalitet uden at betale for en robotarm, der indtil videre mest er til pynt.

Du kan se alle specifikationer på Roborock Saros Z70 her.