Anmeldelse: Mova P50 Pro Ultra robotstøvsuger

Mova er et af de nyeste brands i den verserende krig om forbrugernes gunst når det kommer til robotstøvsugere/vaskere. Mova står åbenbart for “Move On, Ventures Await” (kineserne har ikke helt fanget den endnu når det kommer til de finere engelske nuancer), og firmaets mål er, reelt set, at gøre det samme som de andre – bare billigere. Deres første skud i bøssen hedder Mova P50 Pro Ultra, og er den efterhånden velkendte kombination af støvsuger og gulvvasker med to moppepuder der kan fjernes når det er nødvendigt.

Den kommer med en række intelligente funktioner og præcise sensorer, men som med de fleste robotstøvsugere er der også nogle svagheder. Efter en grundig test står det klart, at den har sine styrker, men også nogle begrænsninger, som potentielle købere bør være opmærksomme på.

Design der ikke skiller sig ud

Mova P50 Pro Ultra har et, for kategorien, ret gennemsnitligt design. Den er ikke pæn som sådan, men det er jo heller ikke forventeligt. Som med de fleste andre i kategorien skal den placeres så diskret som muligt, for den store base er absolut ikke køn.

Robotten selv har en relativt lav profil, hvilket gør det muligt for den at komme under sofaer, skabe og andre møbler uden problemer. Støvbeholderen er let tilgængelig, og vandtanken til gulvvask er designet til at være nem at fylde og tømme. Basen er selvtømmende, hvilket betyder, at den kan fungere uden daglig vedligeholdelse i længere tid ad gangen fordi den har en støvpose. Den kan vaske gulv tre-fire gange uden at skulle have nyt vand, hvilket betyder at den hos de fleste vil kunne klare sig en måneds tid, alt efter indstillingerne.

Sensorer og navigation

En af de mest imponerende funktioner ved Mova P50 Pro Ultra er dens avancerede navigationssystem. Robotten er udstyret med Lidar-teknologi, der giver en præcis kortlægning af hjemmet og sikrer, at den kan navigere effektivt uden at støde ind i møbler eller vægge. Den registrerer selv små forhindringer og kan køre helt ned til 1 mm fra kanterne, hvilket sikrer en grundig rengøring langs vægge og hjørner.

Robotten har ligesom de fleste konkurrenter en funktion til at oprette virtuelle vægge via appen, hvilket gør det muligt at blokere bestemte områder uden at skulle bruge fysiske barrierer. Dette er især nyttigt, hvis man har områder med løse ledninger eller skrøbelige genstande, som man ikke ønsker, at robotten skal komme i nærheden af. Jeg har også benyttet det dybest inde under sengen hvor den ellers godt kunne have en tendens til at sætte sig fast og/eller tabe en af moppepuderne, hvilket mildt sagt kan være irriterende. Det gør selvfølgelig, at der så ikke bliver helt rent overalt under sengen, men det lever jeg med.

Stemmestyring virker dårligt

Mova P50 Pro Ultra understøtter stemmestyring via smarte assistenter som Google Assistant og Amazon Alexa, men denne funktion viser sig hurtigt at være langt fra optimal. I praksis fungerer den meget dårligt, da kommandoer enten bliver misforstået eller ignoreret. Forsinkelser er også et problem, hvor robotten ofte tager flere sekunder, før den reagerer – hvis den overhovedet gør det. I mange tilfælde ender man med at bruge appen eller den manuelle betjening i stedet, hvilket er langt mere pålideligt. Hvis man havde håbet på at kunne styre rengøringen via stemmekommandoer, bliver man skuffet. Men det har den tilfælles med stort set alle konkurrenterne. Det er dog muligt at starte den via eksempelvis Google Home og Google Assistant, hvilket for nogle brugere vil være et plus. Personligt føler jeg det lidt er spildte kræfter at tilføje den, omend det naturligvis er rart at have tingene samlet i en enkelt app – men man skal alligevel ofte ind i Movas egen app, så i praksis bliver det lidt ligegyldigt. Jeg venter stadig på den dag, hvor al funktionalitet integreres i assistenterne så man kan slippe for de utallige apps på telefonen, men den dag er vist desværre langt ude i fremtiden.

Støvsugning – svag ved større partikler

Når det kommer til selve støvsugningen, leverer Mova P50 Pro Ultra blandede resultater. Til daglig støv og små partikler fungerer den fint, og den suger effektivt skidt op fra hårde gulve. Dog viser den sig at være mindre effektiv, når det kommer til større partikler som krummer eller hundehår. Især hvis man har kæledyr, kan det være en udfordring, da den ofte efterlader hår liggende på gulvet eller kun delvist opsamler det. Dette skyldes formentlig en kombination af sugekraften og børsternes design, som ikke er optimeret til at håndtere store mængder hår.

Balder her er storleverandør af hvide hår. Desværre er robotten ikke i stand til at tage dem i det omfang, man kunne ønske

På tæpper er støvsugeren nogenlunde effektiv, men den mangler den nødvendige kraft til at rense dybere lag af tæppet, hvilket betyder, at den primært klarer overfladisk snavs. Hvis man har mange tæpper i hjemmet, kan en kraftigere model være et bedre valg.

Gulvvask fungerer godt

En af de stærkeste sider ved Mova P50 Pro Ultra er dens gulvvaskefunktion. Den anvender en elektrisk pumpe til at kontrollere vandmængden, hvilket sikrer en jævn fordeling og forhindrer oversvømmelse af gulvet. Moppefunktionen efterlader ikke striber, og den kan effektivt fjerne let snavs og pletter fra hårde gulve som fliser, træ og laminat.

Gulvet bliver faktisk vasket ganske grundigt når P50 Pro Ultra kører en tur henover det.

Dog skal det nævnes, at den ikke kan erstatte en manuel gulvvask, hvis gulvet er meget beskidt. Den kan fjerne overfladisk snavs og daglig skidt, men fastgroede pletter kræver stadig manuel rengøring. Hvis man primært ønsker en robot, der kan holde gulvene rene mellem større rengøringer, fungerer den dog glimrende.

Solid batterilevetid

Mova P50 Pro Ultra har en solid batterilevetid, der gør det muligt for den at rengøre større områder på en enkelt opladning. Med en kapacitet på cirka 5.200 mAh kan den køre i op til 180 minutter, afhængigt af sugekraftniveauet og gulvtypen. Når batteriet bliver lavt, returnerer den automatisk til opladningsstationen og genoptager rengøringen, hvor den slap. Dette gør den velegnet til større hjem.

Appen, der følger med robotstøvsugeren, er intuitiv og nem at bruge. Her kan man oprette rengøringsplaner, justere sugekraft og vandmængde, samt se en realtidskortlægning af hjemmet. Man kan også definere zoner, hvor robotten enten skal fokusere ekstra eller undgå helt. For dem, der foretrækker en simpel betjening, fungerer den manuelle knap på selve enheden også fint.

Konklusion

Mova P50 Pro Ultra er en robotstøvsuger med nogle stærke funktioner, men også klare svagheder. Dens præcise navigation og gode gulvvask er dens største fordele, mens den svigter, når det gælder støvsugning af større partikler og kæledyrshår. Stemmestyringen er nærmest ubrugelig, men du kan sætte den op til at fungere med Google, Alexa eller Siri, hvis du bruger nogle af de tjenester – det råder nogenlunde bod på det.

Hvis du leder efter en robotstøvsuger, der primært skal holde gulve rene mellem større rengøringer og samtidig fungerer godt til gulvvask, kan Mova P50 Pro Ultra være et godt valg. Dog bør man overveje alternativer, hvis man har mange tæpper eller kæledyr, da den ikke er den mest effektive på disse områder – her ville jeg gå efter topmodeller fra Dreame (X50, for eksempel) eller Roborocks nye Saros 20. Prisen taget i betragtning er Mova P50 Pro Ultra dog et rigtigt godt bud til på en robotstøvsuger de fleste vil kunne få meget glæde af.